钦定古今图书集成/明伦汇编/官常典/第734卷 > 褚不华〈子伴哥〉 不达失里
## 钦定古今图书集成/明伦汇编/官常典/第734卷 > 褚不华〈子伴哥〉 不达失里

按《元史忠义传》：“不华，字君实，隰州石楼人。沉默有器
局。泰定初，补中瑞司译史，授海道副千户，转嘉兴路
治中，连拜南台、西台监察御史，迁河西道廉访佥事，
移淮东。未几，升副使。汝、颍盗发，势张甚。不华行郡至
淮安，极力为守御计。贼至，多所斩获，且请知枢密院
老章、判官刘甲守韩信城，相掎角为声援。复上章劾”
总兵及诸将逗挠之罪。朝廷录其功，升廉访使，阶中
奉大夫。甲有智勇，与贼战辄胜，贼惮之，号“刘铁头”，不
华颇赖之。总兵者闻不华劾己，益恚嫉，乃檄甲别将
兵击贼，冀以困不华。甲去，韩信城陷，贼乃掘堑相衔，
揵水寨以围我。既而，天长青军叛，普颜帖木尔所统
黄军复叛，贼皆挟之来攻。不华知事危，退入哈剌章
营。贼稍引去，乃出抵杨村桥。贼奄至，杀廉访副使不
达失里，啖其尸，不华以馀兵入淮安。时城之东西南
三面皆贼，惟北门通沭阳，阻赤鲤湖。指挥使魏岳、杨
暹驻兵沭阳，淮安倚其刍饷，而赤鲤湖为贼据，沭阳
之路又绝。贼计“孤城可取，进栅南锁桥。”不华与元帅
张存义出大西门，会佥事忽都不花兵突贼栅，殊死
战，贼败走，追北二十馀里，城中食且绝，元帅吴德琇
运粮万斛入河，竟为贼所掠，德琇仅以身免。贼与青
军攻围日益急，总兵者屯下邳，相去五百里，按兵不
出。凡遣使十九辈告急，皆不听。城“中饿者仆道上，即
取啖之，一切草木、螺蛤、鱼、蛙、燕乌，及靴皮、鞍韂、革箱、
败弓”之筋皆尽。而后父子夫妇老穉更相食，撤屋为
薪，人多露处，坊陌生荆棘。力既尽，城陷，不华犹据西
门力斗，中伤见执，为贼所脔。次子伴哥冒刃护之，亦
见杀。时至正十六年十月乙丑也。不华守淮安五年，
殆数十百战，精忠大节，人比之“张巡”云。朝廷闻之，赠
翰林学士承旨、荣禄大夫、柱国，追封卫国公。谥曰《忠
肃》。赙钞二百锭以恤其家。